b'\n_START_ARTICLE_\nSutomore\n_START_SECTION_\nZemljepis\n_START_PARAGRAPH_\nNaselje se nahaj v bli\xc5\xbeini mesta Bar in se lahko razdeli na tri obmo\xc4\x8dja: Polje, kjer \xc5\xbeivijo stalni prebivalci naselja in ki je ume\xc5\xa1\xc4\x8deno na vzhodnem delu Spi\xc4\x8danskega polja, obalo v dol\xc5\xbeni pribli\xc5\xbeno 2 km, kjer so zgrajeni turisti\xc4\x8dni objekti ter na okoli\xc5\xa1ka naselja Rutke, Brca, Nehaj, Mi\xc5\xa1i\xc4\x87i. Glavna ulica v naselju povezuje obalo in Polje. Na ulici se nahajajo osnovna \xc5\xa1ola, vrtec, po\xc5\xa1tni urad in zdravstvena postaja._NEWLINE_Nad naseljem Sutomore se nahaja trdnjava Haj-Nehaj.\n_START_SECTION_\nZgodovina\n_START_PARAGRAPH_\nPrvi naseljenci na obmo\xc4\x8dje okoli Sutomora in \xc4\x8canja, imenovano Spi\xc4\x8d, so pri\xc5\xa1li v 16. stoletju. Vse do 18. stoletja so se na obmo\xc4\x8dju Sutomora nahajali vinogradi, od katerih sta bila najve\xc4\x8dja vinograda na Spi\xc4\x8danskem Polju in v Brci. Samo mesto Sutomore je nastalo leta 1882 z naselitvijo ribi\xc5\xa1kih dru\xc5\xbein ob obali._NEWLINE_Sutomore se je imenovalo Spizza v \xc4\x8dasu Bene\xc5\xa1ke republike od leta 1420 do 1797 in so pripadale Albanski Bene\xc4\x8diji, razen kratkotrajnih otomanskih okupacij._NEWLINE_V 19. stoletju so Sutomore postale del habsbur\xc5\xa1kega cesarstva in kasneje Avstro-ogrskega cesarstva. Ime mesta je bilo takrat Spitza (Spica) in to je bilo najju\xc5\xbenej\xc5\xa1e naselje cesarstva. Avstrijski popis iz leta 1910 navaja, da so v Spici v za\xc4\x8detku dvajsetega stoletju obstajale bene\xc5\xa1ko govore\xc4\x8de dru\xc5\xbeine._NEWLINE_O zgodovini Spi\xc4\x8da je pisal leta 1911 Ivo Ba\xc5\xa1i\xc4\x87 v Cetinjskem zborniku.\n_START_SECTION_\nTurizem\n_START_PARAGRAPH_\nNajpomembnej\xc5\xa1a gospodarska dejavnost v naselju je turizem. Je priljubljena letovi\xc5\xa1ka destinacija predvsem med gosti iz \xc4\x8crne gore in okoli\xc5\xa1kih regij. Zaradi svoje 2 km pe\xc5\xa1\xc4\x8dene pla\xc5\xbee in no\xc4\x8dnega \xc5\xbeivljenja je predvsem med mladimi priljubljeno letovi\xc5\xa1\xc4\x8de v \xc4\x8dasu vikendov. Avgusta meseca zabele\xc5\xbeijo v Sutomoru tudi do 10.000 no\xc4\x8ditev dnevno. Na pla\xc5\xbeni promenadi so \xc5\xa1tevilni bari, kavarne, restavracije, lokali s hitro prehrano in no\xc4\x8dne klubi, hkrati pa so Sutomore cenovno ugodnej\xc5\xa1e od \xc2\xbbvi\xc5\xa1jega razreda\xc2\xab\xc2\xa0Budve.\n_START_SECTION_\nPrometna povezanost\n_START_PARAGRAPH_\nSutomore se nahajajo na Jadranski avtocesti (E65 / E80) in so preko tunela Sozina, poimenovanega po naselju Sozina povezana s Podgorico in notranjo \xc4\x8crno goro. V naselju je tudi \xc5\xbeelezni\xc5\xa1ko postajali\xc5\xa1\xc4\x8de na progi Beograd - Bar. Zaradi enostavnosti dostopa, skupaj s pe\xc5\xa1\xc4\x8deno pla\xc5\xbeo, so Sutomore postale zelo priljubljena destinacija. Vendar je veliko \xc5\xa1tevilo turistov v kombinaciji z neformalnim in spontanim gradbenim razcvetom ter pomanjkanjem urbanisti\xc4\x8dnega na\xc4\x8drtovanja prispevalo h kroni\xc4\x8dnim prometnim zastojem. Ker tranzitni promet od notranjosti \xc4\x8crne gore in Podgorice do Bara poteka naravnost skozi mesto, so prometni zastoji in prenatrpane ulice v poletnih mesecih nekaj povsem vsakdanjega._NEWLINE_Najbli\xc5\xbeji mednarodni letali\xc5\xa1\xc4\x8di sta v Podgorici in v Tivtu.'